Меморандум за сътрудничество | Общност CoDE за информационна устойчивост
MЕМОРАНДУМ ЗА СЪТРУДНИЧЕСТВО
за развитие на Общността CoDE за информационна устойчивост
Днес, ……………..…, в …………….……., първоначално подписалите настоящия меморандум страни, посочени в раздел „Подписи“, приемат настоящия Меморандум за сътрудничество за развитие на Общността CoDE за информационна устойчивост, наричан по-долу „Меморандумът“.
I. Преамбюл
Първоначално подписалите страни,
като отчитат, че проектът CoDE е създал значим експертен, академичен, институционален, комуникационен и партньорски потенциал в областта на информационната устойчивост, анализа на информационната среда, противодействието на дезинформацията, изграждането на капацитет, обучението, научните изследвания, публичната комуникация и свързаните с тях дейности;
като приемат, че след приключването на проекта CoDE е необходимо създаденият потенциал да бъде съхранен, развит и надграден чрез отворена, доброволна и междусекторна общност за сътрудничество;
като споделят разбирането, че Общността CoDE за информационна устойчивост е пряк експертен, съдържателен, партньорски и общностен наследник на проекта CoDE, без да е негово административно, финансово или правно продължение;
като признават значението на взаимодействието между академични институции, публични органи, граждански организации, медии, експерти, изследователи, професионални общности, бизнес структури и други заинтересовани страни;
като отчитат, че информационната устойчивост изисква надеждна, проверима, етична и професионално обоснована работа с информация, данни, анализи, публични послания и експертни резултати;
като желаят да създадат ясна, проследима и юридически чиста рамка за сътрудничество, към която могат да се присъединяват физически и юридически лица;
като подчертават, че участието в Общността CoDE за информационна устойчивост е доброволно и не води само по себе си до възникване на финансови, представителни, трудови, административни или други договорни задължения;
се споразумяха за следното:
II. Дефиниции
Чл. 1. За целите на настоящия Меморандум следните понятия имат посоченото по-долу значение:
1. „Меморандум“ означава настоящият рамков документ за сътрудничество за развитие на Общността CoDE за информационна устойчивост, заедно с приложенията към него, доколкото са относими.
2. „Проект CoDE“ означава проект, в резултат на който са създадени експертни, академични, партньорски, комуникационни и организационни предпоставки за последващо сътрудничество между заинтересовани страни. Проектът е изпълнен в периода 2023-2026 г. с подкрепата на Фондация „Америка за България“ от следните партньорски организации: Софийски университет „Св. Климент Охридски“ чрез Стопански факултет (координиращ партньор), Философски факултет и Институт „Големи данни в полза на интелигентното общество“; Институт по информационни и комуникационни технологии към Българска академия на науките; Европейски софтуерен институт; Уебцентрик ЕООД; Контипсо ООД и Айдентрикс АД.
3. „Общност CoDE за информационна устойчивост“ или „Общността“ означава отворена експертна, академична, партньорска и междусекторна общност, сформирана като резултат от проекта CoDE и развивана като негов пряк експертен, съдържателен, партньорски и общностен наследник.
4. „Информационна устойчивост“ означава състояние и качество на информационната среда, при което информацията, данните, анализите и публичните твърдения се създават, проверяват, използват и разпространяват по начин, който подкрепя точност, надеждност, проследимост, професионална отговорност и информирано вземане на решения, независимо от различните информационни атаки.
5. „Страни“ означава първоначално подписалите настоящия Меморандум лица.
6. „Участници“ означава Страните по Меморандума и всички последващо присъединили се физически или юридически лица.
7. „Присъединил се участник“ означава физическо или юридическо лице, което е подписало декларация за присъединяване към настоящия Меморандум.
8. „Конкретна дейност“ означава всяка инициатива, проект, обучение, анализ, събитие, работна група, публикация, експертна дейност или друг формат на сътрудничество, реализиран въз основа на настоящия Меморандум в рамките на Общността.
9. „Декларация за присъединяване“ означава писмен документ, чрез който физическо или юридическо лице заявява, че приема целите, принципите и условията на настоящия Меморандум и се присъединява към Общността.
10. „Декларация за оттегляне“ означава писмен документ или уведомление, чрез което Участник заявява прекратяване на участието си в Меморандума и в Общността.
III. Предмет и цел на Меморандума
Чл. 2. Настоящият Меморандум урежда общата рамка, принципите, формите и реда за сътрудничество между Участниците за развитие на Общността CoDE за информационна устойчивост.
Чл. 3. Общността се създава като отворена, доброволна и проследима партньорска общност, която съхранява, развива и надгражда резултатите, експертния потенциал, партньорските връзки и съдържателната насоченост на проекта CoDE.
Чл. 4. Целта на Меморандума е да създаде стабилна рамка за продължаващо сътрудничество между физически и юридически лица в следните области:
1. информационна устойчивост;
2. анализ на информационната среда;
3. информационен интегритет;
4. противодействие на дезинформацията, неумишлено невярната или неточна информация (misinformation), манипулативното информационно въздействие и други форми на информационни нарушения;
5. информационно превъзходство;
6. научни изследвания, публикации, доклади и експертни анализи;
7. обучение, изграждане на капацитет и развитие на компетентности, вкл. критично мислене;
8. анализ на открити източници, включително OSINT, доколкото е приложим и законосъобразен;
9. публична комуникация, медийна и информационна грамотност;
10. методологическа, експертна и организационна подкрепа;
11. междуинституционално, междусекторно, европейско и международно сътрудничество.
Чл. 5. Меморандумът не възстановява, не продължава и не заменя проекта CoDE като проектна, административна, финансова или договорна структура. Той урежда самостоятелна рамка за сътрудничество в Общността, създадена като резултат и пряк експертен, съдържателен, партньорски и общностен наследник на проекта CoDE.
Чл. 6. Меморандумът не представлява договор за възлагане, договор за финансиране, трудов договор, консултантски договор, договор за услуга, договор за представителство или друг документ, който сам по себе си поражда конкретни имуществени или оперативни задължения.
V. Принципи на сътрудничество
Чл. 7. Сътрудничеството в рамките на настоящия Меморандум се основава на следните принципи:
1. доброволност на участието;
2. равнопоставеност на Участниците;
3. институционална, организационна и професионална автономност;
4. добросъвестност, коректност и лоялност към целите на Общността;
5. законосъобразност;
6. експертна независимост;
7. прозрачност на взаимодействието;
8. проверимост на публичните твърдения;
9. отговорно и коректно използване на информация;
10. защита на поверителната информация;
11. защита на личните данни;
12. уважение към интелектуалната собственост;
13. недопускане на подвеждаща публичност;
14. липса на автоматични финансови задължения;
15. участие в конкретни дейности само при изрично съгласие на съответния Участник.
Чл. 8. Всеки Участник запазва своята самостоятелност, вътрешни правила, институционална идентичност, професионална независимост и право на участие в други инициативи, програми, проекти, мрежи, партньорства или споразумения.
Чл. 9. Никой Участник не следва да използва участието си в Общността по начин, който противоречи на целите на Меморандума, накърнява доверието в Общността или създава подвеждащо впечатление за обхвата на сътрудничеството.
Чл. 10. Решенията, които се отнасят до Общността като цяло, до нейното общо представяне или до организацията на взаимодействието между Участниците, се приемат с изрично писмено съгласие на всички Участници. Решения, свързани единствено с конкретна дейност, се приемат от Участниците в тази дейност, доколкото настоящият Меморандум не предвижда друго.
V. Участници, присъединяване и оттегляне
Чл. 11. Към настоящия Меморандум могат да се присъединяват юридически и физически лица, които приемат неговите цели, принципи и условия.
Чл. 12. Юридически лица по смисъла на настоящия Меморандум могат да бъдат институции, организации, сдружения, фондации, дружества, медии, професионални организации, академични и изследователски структури, както и други правни субекти с отношение към предмета и целите на Меморандума.
Чл. 13. Физически лица по смисъла на настоящия Меморандум могат да бъдат експерти, изследователи, преподаватели, анализатори, консултанти, специалисти и други лица с релевантна компетентност, опит или интерес към предмета и целите на Меморандума.
Чл. 14. Присъединяването към Меморандума се извършва чрез подписване на Декларация за присъединяване по съответния образец.
Чл. 15. Присъединяването на нов Участник не изисква преподписване на основния текст на Меморандума от Страните или от вече присъединилите се Участници.
Чл. 16. С подписването на Декларация за присъединяване съответното физическо или юридическо лице приема целите, принципите и условията на настоящия Меморандум и заявява присъединяване към Общността.
Чл. 17. Координатор се определя и заменя само с изрично писмено съгласие на всички Участници. При липса на такова съгласие координатор не се счита за определен.
Чл. 18. Определеният по реда на чл. 17 координатор може да поддържа регистър на Участниците и на декларациите за присъединяване и оттегляне.
Чл. 19. Всеки Участник може да се оттегли от Меморандума чрез писмено уведомление или Декларация за оттегляне, изпратени до координатора, определен по реда на чл. 17, а ако такъв не е определен — до всички останали Участници.
Чл. 20. Оттеглянето има действие занапред и не засяга вече изрично поети ангажименти по конкретни дейности, ако такива са договорени в отделен писмен документ.
Чл. 21. След оттегляне съответният Участник не следва да бъде представян като активен участник в Общността, освен когато се посочват исторически данни за вече реализирани дейности, при спазване на правилата за коректна публичност.
VI. Форми на сътрудничество и конкретни дейности
Чл. 22. Сътрудничеството в рамките на Меморандума може да се осъществява чрез:
1. съвместни анализи, доклади и експертни становища;
2. научни изследвания и публикации;
3. обучения, семинари, работилници и практически формати;
4. конференции, кръгли маси, публични лекции и експертни дискусии;
5. образователни инициативи и програми за изграждане на капацитет;
6. разработване, адаптиране и обмен на методологии;
7. участие в проектни предложения;
8. създаване на работни групи;
9. създаване и поддържане на експертни мрежи;
10. комуникационни и информационни инициативи;
11. сътрудничество с национални, европейски и международни организации;
12. други дейности, съответстващи на предмета и целите на Меморандума.
Чл. 23. Участник се включва в конкретна дейност само ако е заявил съгласие за това.
Чл. 24. Самото присъединяване към Меморандума не означава съгласие за участие във всички бъдещи дейности, инициативи, проекти, събития, работни групи или публични формати в рамките на Общността.
Чл. 25. За конкретни дейности могат да се изготвят отделни работни програми, планове за действие, проектни предложения, протоколи, задания, споразумения или други документи, в които се определят участниците, обхватът, сроковете, отговорностите, ресурсите и очакваните резултати.
Чл. 26. Когато конкретна дейност предполага публичен резултат, Участниците в нея предварително съгласуват начина на представяне на участието, авторството, институционалната принадлежност, визуалната идентичност и условията за публикуване.
VII. Координация на взаимодействието
Чл. 27. Определеният по реда на чл. 17 координатор подпомага взаимодействието в Общността при условията на настоящия Меморандум. Координаторът може да бъде както физическо, така и юридическо лице. Информация за контакт с координатора се предоставя по имейл до всички Участници, както и на подходяща платформа, определена от тях (интернет страница).
Чл. 28. Координацията по настоящия Меморандум не представлява йерархично управление на Участниците и не засяга тяхната институционална, организационна, професионална или експертна самостоятелност.
Чл. 29. Координаторът може да:
1. поддържа регистър на Участниците;
2. приема и съхранява декларации за присъединяване и оттегляне;
3. подпомага комуникацията между Участниците;
4. съдейства за съгласуване на инициативи;
5. подпомага публичността на дейности, когато това е съгласувано;
6. организира срещи, консултации и работни формати;
7. поддържа информация за текущи и приключили дейности в рамките на Общността;
8. подготвя образци, процедурни указания и други помощни документи, необходими за функционирането на Общността.
Чл. 30. За конкретни дейности могат да бъдат определяни различни координатори, водещи организации, експертни екипи или работни групи с изричното писмено съгласие на Участниците в съответната конкретна дейност.
Чл. 31. Определянето на координатор, водеща организация, експертен екип или работна група за конкретна дейност не създава представителна власт спрямо други Участници, освен ако това не е изрично договорено в отделен писмен документ.
VIII. Публичност, комуникация и използване на имена, лога и знаци
Чл. 32. Публичното обявяване на участие в Меморандума и на дейности в рамките на Общността се извършва по точен, коректен и неподвеждащ начин.
Чл. 33. Името, логото, марката, знакът, визуалната идентичност, институционалната принадлежност или друг отличителен елемент на Участник може да се използва само след предварително съгласие на съответния Участник.
Чл. 34. Участието в Меморандума не дава право на никой Участник да говори от името на друг Участник, да го представлява публично или да поема ангажименти от негово име.
Чл. 35. Публичните съобщения, прессъобщенията, публикациите, информационните материали и други форми на публична комуникация, свързани с конкретна дейност, се съгласуват между Участниците в съответната дейност, доколкото в отделен документ не е предвидено друго.
Чл. 36. Общността може да поддържа публичен списък на Участниците, освен ако съответният Участник изрично не е заявил ограничение относно публичното посочване на участието си.
Чл. 37. При оттегляне на Участник публичната информация следва да бъде актуализирана в разумен срок.
Чл. 38. Никой Участник не може да използва наименованието „CoDE“ или „Общност CoDE за информационна устойчивост“ за участие в проекти или инициативи без участието или предварителното писмено съгласие на всички Участници. Наименованията „CoDE“ и „Общност CoDE за информационна устойчивост“, както и позоваване на проект CoDE, не могат да се използват по начин, който създава подвеждащо впечатление за правоприемство, представителна власт, институционално обвързване или поемане на задължения от името на друг Участник.
IX. Поверителност, информация и лични данни
Чл. 39. Участниците се задължават да пазят поверителната информация, получена във връзка с настоящия Меморандум или с конкретни дейности в рамките на Общността.
Чл. 40. За поверителна се счита информацията, която е обозначена като такава или която по естеството си следва разумно да бъде третирана като поверителна.
Чл. 41. Поверителна информация не може да бъде разкривана на трети лица без предварително съгласие на Участника, който я е предоставил, освен ако разкриването се изисква по закон.
Чл. 42. Ограниченията по този раздел не се прилагат за информация, която:
1. е публично достъпна към момента на разкриването;
2. е станала публично достъпна без нарушение на настоящия Меморандум;
3. е законосъобразно получена от друг източник;
4. подлежи на разкриване по силата на закон, акт на компетентен орган или съдебно разпореждане.
Чл. 43. При обработване на лични данни Участниците спазват приложимото законодателство за защита на личните данни.
Чл. 44. Когато конкретна дейност предполага обработване на лични данни, Участниците в тази дейност уреждат съответните роли, основания, мерки за защита и отговорности в отделен документ, когато това е необходимо.
Чл. 45. При работа с данни, източници, анализи и материали, свързани с информационната среда, Участниците прилагат професионална грижа за точност, проверимост, контекстуална коректност и законосъобразно използване на информацията.
X. Интелектуална собственост и резултати
Чл. 46. Всеки Участник запазва правата си върху предварително съществуващи материали, методологии, данни, бази данни, знаци, разработки, публикации, анализи, обучителни материали и други обекти на интелектуална собственост.
Чл. 47. Използването на материали, методологии, данни, разработки, знаци или други обекти на интелектуална собственост на един Участник от друг Участник се допуска само при изрично съгласие на носителя на съответните права.
Чл. 48. Правата върху резултати, създадени при конкретни съвместни дейности, се уреждат отделно между Участниците в съответната дейност.
Чл. 49. При научни публикации, анализи, доклади и други експертни резултати Участниците спазват приложимите академични и професионални стандарти за авторство, принос, цитиране, етична коректност и избягване на конфликт на интереси.
Чл. 50. Когато резултат от конкретна дейност се публикува от името на повече от един Участник, редът за авторство, редакция, одобрение, публично представяне и последващо използване се съгласува предварително между Участниците в съответната дейност.
XI. Финансови условия и липса на автоматични задължения
Чл. 51. Всеки Участник поема собствените си разходи във връзка с участието си в Меморандума, освен ако друго не е изрично договорено в отделен писмен документ.
Чл. 52. Финансиране, съфинансиране, плащане, възлагане, дарение, предоставяне на ресурси или друг финансов ангажимент може да възникне само въз основа на отделен писмен документ, подписан от съответните Участници, при спазване на приложимите вътрешни правила и законови изисквания.
Чл. 53. Никой Участник не може да поема финансови задължения от името на друг Участник въз основа единствено на настоящия Меморандум.
Чл. 54. Участието в Общността не създава право на възнаграждение, компенсация, финансиране, възлагане или достъп до ресурси, освен ако това не е изрично договорено в отделен писмен документ.
Чл. 55. Всеки Участник отговаря само за собствените си действия, бездействия, разходи и изрично поети задължения. Настоящият Меморандум не поражда солидарна отговорност между Участниците и не може да се тълкува като основание един Участник да отговаря за действия, бездействия или задължения на друг Участник.
XII. Правен характер и представителна власт
Чл. 56. Настоящият Меморандум изразява обща воля за сътрудничество и създава рамка за взаимодействие между Участниците.
Чл. 57. Общността CoDE за информационна устойчивост, създадена въз основа на настоящия Меморандум, не е юридическо лице, правоприемник, консорциум, сдружение, гражданско дружество, търговско дружество, обединение с правосубектност или друга самостоятелна правна структура.
Чл. 58. Позоваването на Общността като наследник на проекта CoDE има експертен, съдържателен, партньорски и комуникационен смисъл и не следва да се тълкува като правоприемство, прехвърляне на права, поемане на задължения или продължаване на проектни, финансови, административни или договорни отношения.
Чл. 59. Меморандумът не създава трудово правоотношение, представителство, агентство, пълномощие, съвместно предприятие или друга форма на правно обвързване, освен доколкото такава не бъде изрично уредена в отделен писмен документ.
Чл. 60. Координаторът има единствено координационни и административно-подпомагащи функции в рамките на настоящия Меморандум. Той не е орган на управление, не разполага с представителна власт спрямо Участниците и не може да взема задължителни за тях решения.
Чл. 61. При възникване на спор между Участниците във връзка с тълкуването, прилагането или изпълнението на Меморандума спорът се урежда чрез преговори. Ако не бъде постигнато съгласие, спорът се отнася за решаване пред компетентния български съд.
Чл. 62. Клаузите относно поверителност, публичност, използване на имена, лога и знаци, защита на информацията, лични данни, интелектуална собственост и коректно представяне на участието имат задължителен характер, доколкото са приложими към съответния Участник и конкретната дейност.
XIII. Срок, изменение и прекратяване
Чл. 63. Настоящият Меморандум влиза в сила от датата на подписването му от първоначалните Страни.
Чл. 64. Меморандумът се сключва за неопределен срок.
Чл. 65. Всеки Участник може да прекрати участието си по реда за оттегляне, предвиден в настоящия Меморандум.
Чл. 66. Меморандумът може да бъде изменян и допълван с писмен акт, подписан от всички Участници.
Чл. 67. Предложение за изменение или допълнение, което не е прието и подписано от всички Участници, не поражда действие и не изменя Меморандума.
Чл. 68. Прекратяването на участието на отделен Участник не води до прекратяване на Меморандума спрямо останалите Участници.
Чл. 69. Прекратяването на Меморандума или оттеглянето на Участник не засяга вече изрично поети задължения по конкретни дейности, ако такива са договорени отделно.
Чл. 70. Разпоредбите относно поверителност, публичност, защита на информацията, лични данни, интелектуална собственост и коректно използване на имена, лога и знаци продължават да действат и след оттегляне или прекратяване, доколкото това е необходимо с оглед естеството на съответната информация, дейност или резултат.
XIV. Уведомления и контактни лица
Чл. 71. Официалната комуникация във връзка с настоящия Меморандум се извършва писмено.
Чл. 72. Електронната поща се приема за допустим канал за уведомления, освен ако за конкретна дейност не е договорено друго.
Чл. 73. Всеки Участник посочва лице за контакт и актуални данни за комуникация.
Чл. 74. Участниците уведомяват останалите за промени в данните за контакт в разумен срок.
Чл. 75. Декларациите за присъединяване и оттегляне се изпращат до координатора, определен по реда на чл. 17, а ако такъв не е определен — до всички останали Участници.
XV. Заключителни разпоредби
Чл. 76. Настоящият Меморандум се подписва на български език.
Чл. 77. Меморандумът може да бъде подписан в един или повече еднообразни екземпляри, включително чрез подписване на отделни екземпляри от различните Страни.
Чл. 78. Меморандумът може да бъде подписан и с квалифициран електронен подпис, доколкото това е допустимо съгласно приложимото законодателство и вътрешните правила на съответните Страни.
Чл. 79. Декларациите за присъединяване и оттегляне се съхраняват от координатора, а ако такъв не е определен — от всеки Участник по отношение на получените от него декларации, до определяне на координатор.
Чл. 80. Приложенията към настоящия Меморандум са:
1. Приложение № 1 — Декларация за присъединяване на юридическо лице;
2. Приложение № 2 — Декларация за присъединяване на физическо лице;
3. Приложение № 3 — Декларация за оттегляне;
4. Приложение № 4 — Образец за описание на конкретна дейност, инициатива или работна група;
5. Приложение № 5 — Данни за контакт и публично представяне на Участник.
Чл. 81. За неуредените в настоящия Меморандум въпроси се прилагат относимите разпоредби на действащото законодателство, доколкото са приложими.


XVI. Подписи
Настоящият Меморандум се подписва от първоначалните Страни, както следва:
	За 
Софийски университет „Св. Климент Охридски“ – Стопански факултет (СФ) и Философски факултет (ФФ)
	За 
Институт „Големи данни в полза на интелигентното общество“, Софийски университет „Св. Климент Охридски“ (GATE)

	

.......................................................
Име:
Длъжност:
Дата:
	

.......................................................
Име:
Длъжност:
Дата:

	За 
Институт по информационни и комуникационни технологии, Българска академия на науките (БАН) 
	За 
Европейски софтуерен институт (ЕСИ)

	

.......................................................
Име:
Длъжност:
Дата:
	

.......................................................
Име:
Длъжност:
Дата:

	За 
Уебцентрик ЕООД
	За 
Контипсо ООД

	

.......................................................
Име:
Длъжност:
Дата:
	

.......................................................
Име:
Длъжност:
Дата:

	За 
Айдентрикс АД
	

	

.......................................................
Име:
Длъжност:
Дата:
	





Приложение № 1
Декларация за присъединяване на юридическо лице
До Координатора по Меморандума за сътрудничество за развитие на Общността CoDE за информационна устойчивост, а ако такъв не е определен — до всички Участници
ДЕКЛАРАЦИЯ ЗА ПРИСЪЕДИНЯВАНЕ
на юридическо лице
От: [пълно наименование на юридическото лице], ЕИК/БУЛСТАТ/регистрационен номер: [●], със седалище и адрес на управление: [●], представлявано от: [име, длъжност], наричано по-долу „Присъединяващ се участник“.
С настоящата декларация Присъединяващият се участник заявява, че:
1. се присъединява към Меморандума за сътрудничество за развитие на Общността CoDE за информационна устойчивост;
2. приема целите, принципите и условията на Меморандума;
3. разбира, че присъединяването не поражда автоматични финансови, договорни, трудови, представителни, административни или други конкретни задължения;
4. разбира, че участие в конкретни дейности възниква само при изрично съгласие;
5. се съгласява данните за контакт и публичното представяне да бъдат използвани за целите на координацията и публичността при условията на Меморандума, доколкото е приложимо.
Данни за контакт:
	Лице за контакт
	[●]

	Длъжност
	[●]

	Електронна поща
	[●]

	Телефон
	[●]

	Адрес/уебсайт
	[●]


Дата: [●]
Подпис и печат, ако е приложимо: .......................................................


Приложение № 2
Декларация за присъединяване на физическо лице
До Координатора по Меморандума за сътрудничество за развитие на Общността CoDE за информационна устойчивост, а ако такъв не е определен — до всички Участници
ДЕКЛАРАЦИЯ ЗА ПРИСЪЕДИНЯВАНЕ
на физическо лице
От: [три имена], с професионален/експертен опит: [●], електронна поща: [●], наричан/наричана по-долу „Присъединяващ се участник“.
С настоящата декларация Присъединяващият се участник заявява, че:
1. се присъединява към Меморандума за сътрудничество за развитие на Общността CoDE за информационна устойчивост;
2. приема целите, принципите и условията на Меморандума;
3. разбира, че присъединяването е доброволно и не поражда автоматични финансови, договорни, трудови, представителни, административни или други конкретни задължения;
4. разбира, че участие в конкретни дейности възниква само при изрично съгласие;
5. се съгласява посочените данни за контакт да бъдат използвани за целите на координацията в рамките на Меморандума.
Данни за контакт и публично представяне:
	Име
	[●]

	Професионален/експертен опит
	[●]

	Електронна поща
	[●]

	Телефон, ако е приложимо
	[●]

	Кратко публично представяне, ако е приложимо
	[●]


Дата: [●]
Подпис: .......................................................


Приложение № 3
Декларация за оттегляне
ДЕКЛАРАЦИЯ ЗА ОТТЕГЛЯНЕ
От: [име/наименование на Участника], присъединил се към Меморандума за сътрудничество за развитие на Общността CoDE за информационна устойчивост.
С настоящата декларация заявявам/заявяваме оттегляне от Меморандума и от Общността CoDE за информационна устойчивост, считано от датата на получаване на настоящата декларация от Координатора по Меморандума, а ако такъв не е определен — от датата, на която декларацията е получена от всички останали Участници, освен ако не е посочена по-късна дата: [●].
Потвърждавам/потвърждаваме, че оттеглянето има действие занапред и не засяга вече изрично поети ангажименти по конкретни дейности, ако такива са договорени в отделен писмен документ.
Моля/молим публичната информация относно участието ми/ни в Общността да бъде актуализирана в разумен срок, доколкото е приложимо.
Дата: [●]
Подпис/представляващ: .......................................................


Приложение № 4
Образец за описание на конкретна дейност, инициатива или работна група
Настоящият образец може да се използва за описване на конкретна дейност в рамките на Общността. Той не създава финансово или друго правно задължение, освен ако това не е изрично предвидено в отделен подписан документ.
	Наименование на дейността
	[●]

	Кратко описание
	[●]

	Водещ/координатор на дейността
	[●]

	Участници
	[●]

	Цели
	[●]

	Основни задачи
	[●]

	Очаквани резултати
	[●]

	Срок/период
	[●]

	Форма на публичност
	[●]

	Необходими ресурси, ако е приложимо
	[●]

	Финансови условия, ако има такива
	Само при отделен писмен документ

	Условия за използване на резултатите
	[●]

	Контактно лице
	[●]




Приложение № 5
Данни за контакт и публично представяне на Участник
Настоящият образец може да се използва за поддържане на актуална информация за Участниците в Общността, включително за вътрешна координация и публично представяне, когато това е допустимо и съгласувано.
	Име/наименование на Участника
	[●]

	Вид Участник
	юридическо лице / физическо лице

	Кратко публично представяне
	[●]

	Уебсайт
	[●]

	Лого/визуална идентичност
	[описание или указание за предоставяне]

	Лице за контакт
	[●]

	Електронна поща
	[●]

	Телефон, ако е приложимо
	[●]

	Ограничения за публично посочване
	[няма / има: ●]

	Дата на последна актуализация
	[●]



Страница 1
